Matilde Powers (S), 2024-05-03:
Tak for ordet, formand.
Jeg har to døtre på 16 år.
For 2 år siden, da de gik i 8. klasse, lavede tre af deres 14-årige klassekammerater et skoleprojekt, hvor de ville teste, hvor mange steder i byen de kunne købe alkohol, selv om de langtfra var gamle nok.
Det lykkedes dem i 15 ud af 16 butikker.
Den historie er jeg helt sikker på at I alle sammen her i dag kan nikke genkendende til.
Børn og unge i Danmark kan alt for let få adgang til produkter, de ikke er gamle nok til, både når det kommer til alkohol og til nikotinprodukter.
Det samme gælder adgangen til ulovlige produkter som puffbars.
I de seneste år er de her ulovlige engangs-e-cigaretter dukket op alverdens steder omkring vores børn: på Snapchat, i skolegårdene og i kioskerne.
Danmark er fortsat det land i Europa, hvor børn drikker tidligst og mest, og det er ikke bare lidt.
Hele tre gange så mange danske 15-16-årige har været fulde inden for den seneste måned sammenholdt med gennemsnittet i resten af Europa.
Det ikke bare skader de unges hjerner; det medfører også en stribe ulykker, overgreb og sågar dødsfald.
Ét ungt menneske dør hver eneste måned i Danmark på grund af alkohol.
De seneste år har vi også set en alarmerende udvikling i børns og unges brug af nikotinprodukter, ikke cigaretter, hvor forbruget heldigvis er lidt nedadgående, men derimod helt nye produkter, som den kyniske tobaksindustri har opfundet og markedsført direkte til vores børn og unge med uhyggelig stor succes.
En tredjedel af alle vores 15-17-årige bruger i dag mindst ét nikotinprodukt.
For bare 3 år siden var det en femtedel.
Vi har altså set en stigning på 50 pct. på bare 3 år, og det er vel at mærke blandt en aldersgruppe, som slet ikke er gamle nok til at købe de her produkter.
Ny viden viser nemlig, at nikotin selv i små mængder kan give varige skader på den umodne hjerne.
Ens hjerne er først færdigudviklet, når man er 25-30 år.
Derudover øger man risikoen for livsafhængighed ikke bare af nikotin, men også af andre rusmidler.
F.eks. tredobler man risikoen for at blive afhængig af kokain.
Vi sætter nemlig ind med en væsentligt øget kontrol og væsentligt øgede konsekvenser af ulovligt salg.
F.eks. gør vi de såkaldte puffbars ulovlige ikke bare at sælge, men også at købe, besidde, udlevere, modtage og fremstille.
Vi giver Sikkerhedsstyrelsen en øget bemyndigelse, så de i fremtiden selv kan beslaglægge ulovlige varer og ikke skal til at tilkalde politiet.
Vi indfører unge kontrolkøbere, så Sikkerhedsstyrelsen får en reel mulighed for at kontrollere, om butikker sælger alkohol og nikotinprodukter til mindreårige, og vi stiller krav om virkningsfuld aldersverificering ved køb af alkohol og nikotinprodukter på nettet, f.eks. med MitID.
De her tiltag er alle sammen en del af den forebyggelsesplan, som vi i et bredt forlig indgik aftale om tilbage i november sidste år.
Andre dele af aftalen handler om at hæve prisen på nikotinprodukter, hvilket allerede er blevet lovbehandlet, og i efteråret udmønter vi de resterende dele, der handler om bl.a. øget bødestørrelse, langt flere ressourcer til kontrol, begrænsning af nikotinindholdet i f.eks. nikotinposer, en lavere grænse for den alkoholprocent, som 16-17-årige kan købe, og meget mere.
Derudover arbejder vi også ihærdigt på at påvirke EU's tobaksdirektiv og at undersøge muligheden for at lave aldersverificering ved brug af betalingskort, så vi kan sikre endnu mere effektiv kontrol af salg til mindreårige.
Det er alle sammen tiltag, som jeg med min faglige baggrund som børnesygeplejerske og forebyggelseskonsulent er helt sikker på kommer til at få en virkningsfuld betydning for særlig de yngste af vores børns og unges brug af alkohol og nikotinprodukter.
Tusind tak til ministeren for et godt forhandlingsforløb og til alle jer partier, der har taget ansvar for vor børns og unges sundhed ved at være med i aftalen.
Tak for ordet.